Johns Hopkinsi ülikooli meditsiinikooli teaduri Se-Jin Lee uurimisrühmal õnnestus luua geneetiliselt muundatud hiired, kellel on võrrelduna nende looduslike liigikaaslastega kuni neli korda suurem lihasmass.  Loodud GMO-hiirte (fotodel paremal) organism ei suuda toota müostatiini nimelist valku, ent toodab samas ebanormaalselt suurtes kogustes teist valku follistatiini - mõlemad muutused toovad kaasa tavalisest oluliselt suurema lihasmassi.  Lee sõnul on "superhiirte" lihaskiud enam kui kaks korda normaalsest suuremad ja neid on kuni 73% enam.  Asjaolu, et  lihasmassi tõsteti kahel erineval moel - suurenes nii nende arv kui ka mõõt, on heaks uudiseks uurijatele, kes otsivad võimalusi taastada lihaseid sellistel inimestel, kes põevad mõnda rasket lihaskonda nõrgestavat haigust.  Seni ei ole lihasmassi suurendavate ravimite vallas erilisi läbimurdeid tehtud, kuigi ravimifirma Wyeth katsetab praegu ühte antikehapõhist ravimeetodit, mille aluseks on müostatiini lihaskasvu pärssiva mõju blokeerimine.  Kuna inimese organismis on müostatiini oluliselt vähem  kui hiirtel, annab aga ajakirjas Plos One tutvustatud uuring taoliste ravimite loojatele follistatiini näol kätte uue otsingusuuna.    Lee hinnangul võiksid lihasmassi kasvatavad ravimid olla suureks abiks ka vanematele inimestele.   Ta selgitas, et ega 80-aastastest ei tahetagi "Schwarzeneggereid teha", ent lihaste tugevdamine aitaks vähendada ohtu, et eakas inimene kukub ja saab selle tagajärjel rängalt viga.  Avastus võib olla abiks ka kariloomade aretajatele, kes otsivad  jätkuvalt võimalusi loomaks lihaloomi, kelle lihasmass on tavalisest oluliselt suurem.  Tegelikult esineb juba praegu paljudel aretustöö käigus loodud lihaveistel mutatsioone müostatiinigeenis.  Lee tunnistas, et suure tõenäosusega tunnevad ta uuringute vastu suurt huvi ka paljude riikide spordiarstid, kes sooviksid selle abil parandada sportlaste saavutusi.  Ta lisas, et paraku pole sugugi välistatud, et kusagil salaja juba katsetatakse sportlaste peal sarnaseid lihasmassi kasvatavaid  preparaate.  Lee sõnul oleks taoliste ravimite kasutamine inimesel vähemalt praegu ülimalt riskantne, ent  kindlasti on olemas sportlasi, kes on valmis tulemuste olulise parandamise nimel eluga riskima.    Vaata ka: